Document ID: 32006D0719

NÕUKOGU OTSUS,
5. oktoober 2006,
ühenduse ühinemise kohta Haagi rahvusvahelise eraõiguse konverentsiga
(2006/719/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 61 punkti c koostoimes artikli 300 lõike 2 esimese lõiguga ja lõike 3 teise lõiguga,
võttes arvesse komisjoni ettepanekut,
võttes arvesse Euroopa Parlamendi nõusolekut (1)
ning arvestades järgmist:
(1)
Haagi rahvusvahelise eraõiguse konverentsi (edaspidi “konverents”) eesmärk on järkjärguliselt ühtlustada rahvusvahelise eraõiguse norme. Konverents on senini vastu võtnud märkimisväärse hulga konventsioone rahvusvahelise eraõiguse erinevates valdkondades.
(2)
Alates Amsterdami lepingu jõustumisest on ühendus pädev vastu võtma meetmeid piiriülest mõju omavates tsiviilasjades tehtava õigusalase koostöö valdkonnas sedavõrd, kuivõrd see on vajalik siseturu tõrgeteta toimimiseks. Ühendus on kasutanud oma pädevust mitmete õigusaktide vastuvõtmiseks, millest paljud langevad osaliselt või täielikult kokku konverentsi töövaldkondadega.
(3)
Oluline on anda ühendusele staatus, mis vastab ühenduse uuele rollile olla oluline rahvusvaheline osaline õigusalases koostöös tsiviilasjades, et ühendus saaks rakendada oma välispädevust, osaledes täisliikmena konverentsi nende konventsioonide üle peetavatel läbirääkimistel, mis käsitlevad ühenduse pädevusse kuuluvaid küsimusi.
(4)
Nõukogu volitas 28. novembri 2002. aasta otsusega komisjoni läbi rääkima tingimuste ja üksikasjade üle, mille alusel ühendus võib konverentsiga ühineda.
(5)
Komisjoni ja eesistujariigi 19. detsembri 2002. aasta ühises kirjas konverentsile taotles ühendus konverentsi liikmeks saamist ja läbirääkimiste alustamist.
(6)
2004. aasta aprillis väljendas konverentsi üldasjade ja üldpoliitika erikomisjon ühehäälset arvamust, et põhimõtteliselt peaks ühendus saama konverentsi liikmeks, ja määras kindlaks teatud kriteeriumid ja menetlused ühenduse liikmesuse üksikasjade kohta.
(7)
2005. aasta juunis võttis konverentsi diplomaatiline konverents ühehäälselt vastu konverentsi põhikirja (edaspidi “põhikiri”) muudatused, mis olid vajalikud piirkondliku majandusintegratsiooni organisatsiooni ühinemiseks; pärast seda kutsuti konverentsi liikmeid muudatuste üle hääletama - võimaluse korral üheksa kuu jooksul.
(8)
Põhikirja muudatused jõustuvad kolme kuu möödudes konverentsi peasekretäri saadetavast teatest liikmetele, et põhikirja muutmiseks vajalik kahekolmandikuline häälteenamus on saavutatud. Vahetult pärast muudatuste jõustumist kutsutakse kokku üldasjade ja üldpoliitika nõukogu erakorraline koosolek, kus ametlikult otsustatakse ühenduse konverentsiga ühinemise üle.
(9)
Põhikirja läbivaatamise alaste läbirääkimiste tulemus on rahuldav ja arvestab ühenduse huvisid.
(10)
Konverentsi muudetud põhikirja artikkel 2A võimaldab ühendusel piirkondliku majandusintegratsiooni organisatsioonina saada konverentsi liikmeks.
(11)
Ühendus peaks konverentsiga ühinema.
(12)
Vastavalt Euroopa Liidu lepingule ja Euroopa Ühenduse asutamislepingule lisatud Ühendkuningriigi ja Iirimaa seisukohta käsitleva protokolli artiklile 3 osalevad Ühendkuningriik ja Iirimaa käesoleva otsuse vastuvõtmisel.
(13)
Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artiklite 1 ja 2 kohaselt ei osale Taani käesoleva otsuse vastuvõtmisel ja see ei ole tema suhtes siduv ega kohaldatav,
ON TEINUD JÄRGMISE OTSUSE:
Ainus artikkel
1. Euroopa Ühendus ühineb Haagi rahvusvahelise eraõiguse konverentsiga (edaspidi “konverents”), deklareerides konverentsi põhikirja (edaspidi “põhikiri”) vastuvõtmist vastavalt käesoleva otsuse I lisas esitatud dokumendile kohe, kui konverents on teinud ametliku otsuse võtta ühendus konverentsi liikmeks.
2. Ühendus annab hoiule ka käesoleva otsuse II lisas esitatud pädevust tõendava deklaratsiooni, milles täpsustatakse valdkondi, milles ühenduse liikmesriigid on organisatsioonile üle andnud oma õiguspädevuse, ja käesoleva otsuse III lisas esitatud deklaratsiooni, mis käsitleb konverentsiga seotud teatud küsimusi.
3. Nõukogu eesistujale antakse volitus läbi viia selliseid menetlusi, mis võivad olla vajalikud lõigete 1 ja 2 rakendamiseks.
4. Põhikirja tekst on lisatud käesolevale otsusele IV lisana.
5. Käesolevas otsuses hõlmab mõiste “liikmesriik” kõiki liikmesriike, välja arvatud Taani.
Luxembourg, 5. oktoober 2006

Labels: 11
15
5